Jelaskan Rupa dan pencerapan dari Gilang (fenomena optik) dalam bahasa melayu

Tertakluk kepada keadaan (seperti keseragaman saiz titisan dalam awan), satu ataupun banyak lingkaran gilang boleh ditampak. Saiz sudut lingkaran dalaman tercerah adalah lebih kecil berbanding pada pelangi, kira-kira 5° ke 20°, mengikut saiz titisan. Dengan suasana yang sesuai, gilang dan pelangi dapat berlaku serentak.

Seperti pelangi, gilang berpusat pada takat antisuria (jikalau bulan, antiqamari), yang berbetulan dengan bayang-bayang kepala pemerhati. Oleh sebab takat ini menurut takrifannya bertentangan garis lintangnya dengan kedudukan matahari (atau bulan) di langit, ia sentiasa terletak di bawah ufuk pemerhati apabila matahari (atau bulan) muncul. Jadi untuk mencerap atau melihat gilang, awan atau kabus yang mengakibatkannya mesti berada di bawah pemerhati, dalam garisan lurus dengan Matahari/Bulan dan mata pemerhati. Makanya, gilang biasa dicerap dari sudut pandangan tinggi seperti dari atas gunung, bangunan tinggi, atau dari dalam pesawat. Dalam kes pesawat, jika kapal pesawat terbang cukup rendah sehingga bayang-bayangnya muncul pada awan, gilang akan sentiasa mengelilinginya. Ada yang memanggilnya The Glory of the Pilot, yang bermaksud "Gilang Juruterbang".